《送莫子漳还朝》
宋代·蔡戡

长安车马声隆隆，千官朝入明光宫。
我时迹通金闺籍，猥以麋鹿参鹓鸿。
魏阙联鑣竞趋走，汉殿属袂陪肃雍。
银章朱绂赤县令，一见倾盖稠人中。
缙绅交口誉盛美，政有三异如鲁恭。
不劳烹鲜抚赤子，不惮拔薤锄强宗。
二年惠泽洽百里，一日治行闻九重。
帝曰卿才当大用，乃使骥騄试蚁封。
毗陵今日股肱郡，往来水陆当其冲。
比年积蠹寝不治，公私赤立帑廪空。
与我共理二千石，无以逾此强项公。
割鸡焉用庖丁手，斲鼻乃见匠石工。
公初下车问疾苦，万家和气生春风。
政平讼理百废举，昔襦今袴喧儿童。
铃斋宴坐未暖席，宣室趣召还追锋。
公来邦人叹何暮，不谓公去仍匆匆。
依刘多士愿莫遂，借寇千里嗟无从。
圣朝吁俊方重内，此行自与登仙同。
高士不妨为主簿，先儒盖亦尝司农。
功名富贵傥来物，宁论小釜与大钟。
古人立朝有始末，出处进退常雍容。
君家伯氏典刑在，愿君勉力追前踪。
赠言敢窃仁者号，聊以写我磊磈胸。
方今天子尧舜上，安得稷契输诚衷。
士气委靡思苟得，民力雕弊屡告穷。
闻君欲草三千牍，宜以此语裨宸听。

作者简介：蔡戡（1141—1182），南宋官吏。字定夫，福建仙游人，蔡襄五世孙，蔡伸嫡孙。始居武进，初以荫补溧阳尉，宋孝宗乾道二年（1166）进士，累官宝谟阁直学士。七年，召试馆职授秘书省正字。八年，知江阴军。历广东、京西转运刮宫，广东、湖南提刑。淳熙十年（1183）由湖广总领徙建康府总领，寻徙淮西总领。光宗绍熙元年（1190）为浙东提刑，召除中书门下检正诸房公事。五年，兼知临安府，再任湖广总领。宁宗庆元二年（1196）知隆兴府。嘉泰元年（1201）知静江府兼广西经略安抚使。勤政爱民，赢得清声。生性洒脱，不肯与权奸为伍。韩侂胄掌权后，便告老还乡。才华出众，著作甚丰。